
讘讘讗 诪爪讬注讗 拽 注"讘 - 驻讬专讜砖 砖讟讬讬谞讝诇抓

讻住讜转, 讛诇讗 诪讛 砖讟注谞讜 诇讗 讛讜讚讛 诇讜, 讜诪讛 砖讛讜讚讛 诇讜 诇讗 讟注谞讜, 砖讛专讬 讛讜讗 讟注谉 讻住讜转 讙讚讜诇讛, 讜讛讗讞专 讛讜讚讛 诇讜 讘讻住讜转 讗讞专转! 讜诪砖讬讘讬诐: 讻讚讗诪专 [讻驻讬 砖讗诪专] 专讘 驻驻讗 诇讛诇谉, 砖诪讚讜讘专 讘讚讬讬诇驻讬 [讘诪讞讜讘专讜转], 讘讻住讜转 讙讚讜诇讛 讜拽讟谞讛 砖讛讬讜 诪讞讜讘专讜转 讝讜 诇讝讜, 讜讻谉 讬砖 诇讜诪专 讻讬 讛讻讗 谞诪讬 讘讚讬讬诇驻讬 [讻讗谉 讙诐 讻谉 诪讚讜讘专 讻砖讛讬讜 诪讞讜讘专讜转].


拽砖讬讗 诇讬讛 [拽砖讛 讛讬讛 诇讜] 诇专' 讛讜砖注讬讗 注诇 转讬专讜抓 讝讛: 诪讬讚讬 [讜讻讬] "讻住讜转" 拽转谞讬 [砖谞讬谞讜]? 讜讛诇讗 "注讘讚" 拽转谞讬 [砖谞讬谞讜]!


讗诇讗 讗诪专 专' 讛讜砖注讬讗: 讻讗谉 诪讚讜讘专 讻讙讜谉 砖讟注谞讜 注讘讚 讘讻住讜转讜 讜砖讚讛 讘注讜诪专讬讛. 讜砖转讬 讟注谞讜转 讛讬讜 讻讗谉, 砖注诇 讗讞转 诪讛谉 讞讬讬讘 诇讛砖讘注 讜讻讬讜谉 砖谞砖讘注 讻讘专 讝讜拽拽讬诐 砖讬砖讘注 讙诐 注诇 讛注讘讚 讜讛砖讚讛. 讜砖讜讗诇讬诐: 讜讗讻转讬 [讜注讚讬讬谉] 讘注谞讬谉 讻住讜转 讝讜, 讛诇讗 诪讛 砖讟注谞讜 鈥� 诇讗 讛讜讚讛 诇讜 讜诪讛 砖讛讜讚讛 诇讜 鈥� 诇讗 讟注谞讜! 注诇 讻讱 讗诪专 专讘 驻驻讗: 诪讚讜讘专 驻讛 讘讚讬讬诇驻讬 [讘诪讞讜讘专讜转], 讘砖谞讬 讞诇拽讬 讻住讜转 砖讛讬讜 爪诪讜讚讬诐 讝讛 诇讝讛. 讜诪讜讚讛 诇讜 讘讞诇拽 讛拽讟谉.


拽砖讬讗 诇讬讛 [拽砖讛 讛讬讛 诇讜] 诇专讘 砖砖转 注诇 驻讬专讜砖 讝讛, 砖诇驻讬讜 诪讚讘专转 讛诪砖谞讛 讘诪讬 砖谞转讞讬讬讘 砖讘讜注讛 注诇 讟注谞讛 讗讞转, 砖注诇 讬讚讬 讻讱 诪讞讬讬讘讬诐 ("讝讜拽拽讬诐") 讗讜转讜 诇讛砖讘注 讙诐 注诇 讟注谞讛 讗讞专转 鈥� 讜讻讬 讗转 讛讚讬谉 砖"讝讜拽拽讬谉" 讚讘专讬诐 讘砖讘讜注讛 讗转讗 诇讗砖诪讜注讬谞谉 [讘讗 诇讛砖诪讬注谞讜]?! 讛诇讗 转谞讬谞讗 [砖谞讬谞讜 讻讘专 讘诪驻讜专砖]: 讝讜拽拽讬谉 讛谞讻住讬诐 砖讗讬谉 诇讛谉 讗讞专讬讜转 (诪讟诇讟诇讬谉), 讗转 讛谞讻住讬诐 砖讬砖 诇讛谉 讗讞专讬讜转 诇讬砖讘注 注诇讬讛谉. 讜讗诐 讝讜 讛讬讗 诪砖诪注讜转 讛诪砖谞讛 谞诪爪讗 砖诇讗 谞转讞讚砖 讘讛 讚讘专!


讗诇讗 讗诪专 专讘 砖砖转: 讛讗 诪谞讬 [诪砖谞转讬谞讜 讝讜 讻砖讬讟转 诪讬 讛讬讗] 鈥� 讻专' 诪讗讬专, 砖讗诪专: 注讘讚讗 [讛注讘讚] 讻诪讟诇讟诇讬谉 讚诪讬 [讛讜讗 谞讞砖讘] 讜诪砖讜诐 讻讱 谞砖讘注讬诐 注诇讬讜.


 讜砖讜讗诇讬诐:  讜讗讻转讬 [讜注讚讬讬谉] 讗驻砖专 诇讛拽砖讜转: 诪讛 砖讟注谞讜 鈥� 诇讗 讛讜讚讛 诇讜, 讜诪讛 砖讛讜讚讛 诇讜 鈥� 诇讗 讟注谞讜, 砖讛专讬 讟注谞讜 讘注讘讚 讙讚讜诇 讜讛讜讚讛 诇讜 讘注讘讚 拽讟谉! 讜诪砖讬讘讬诐: 讘注谞讬谉 讝讛 讬砖 诇讜诪专 砖住讘专 诇讛 [住讘讜专 讛讜讗] 专讘讬 诪讗讬专 讻砖讬讟转 专讘谉 讙诪诇讬讗诇. 讚转谞谉 [砖讻谉 砖谞讬谞讜 讘诪砖谞讛]: 讟注谞讜 (转讘注讜) 讞讟讬诐 讜讛讜讚讛 诇讜 讘砖注讜专讬诐 鈥� 驻讟讜专, 砖讛专讬 讛讜讚讛 砖诇讗 诪诪讬谉 讛讟注谞讛. 专讘谉 讙诪诇讬讗诇 诪讞讬讬讘. 讜诪讚讜注 鈥� 砖诇讚注转讜 讻讬讜谉 砖诪讞讬专 讛砖注讜专讬诐 驻讞讜转 诪诪讞讬专 讛讞讬讟讬诐, 讛专讬 讝讛 讻诪讜讚讛 讘诪拽爪转. 讜讻谉 讛讚讬谉 讘注讘讚 拽讟谉 讜讙讚讜诇.


 讜诪拽砖讬诐 注讜讚: 讗讻转讬 [注讚讬讬谉] 拽讬讬诪转 讛砖讗诇讛 讛讗讞专转, 砖讛专讬 "讛讬诇讱" 讛讜讗, 砖讛专讬 讛讜讗 诪讜讚讛 讜诪讜讻谉 诇转转 诪讬讚, 讜讘讻讙讜谉 讝讛 砖谞讬谞讜 砖讗讬谞讜 谞砖讘注! 讗诪专 专讘讗: 讗讬谉 讻讗谉 讛讬诇讱, 讻讬 讻讗谉 诪讚讜讘专 讘诪拽专讛 诪讬讜讞讚 讘注讘讚讗 [注讘讚] 砖拽讟注 诇讬讚讬讛 [讗转 讬讚讜], 砖谞诪爪讗 砖讗讬谞谞讜 讬讻讜诇 诇讛讞讝讬专 诇讜 讗转 讛注讘讚 讻诪讜 砖讛讜讗 (讜诇讜诪专 "讛讬诇讱") 讗诇讗 讬爪讟专讱 诇讞讝讜专 讜诇砖诇诐 转砖诇讜诐 谞讜住祝. 讜砖讚讛 讝讛, 讗祝 讛讜讗 讗讬谉 讘讜 讛讬诇讱, 讜诪讚讜讘专 讻讗谉 讘讻讙讜谉 砖讞驻专 讘讛 讘讜专讜转, 砖讬讞讬谉 (讘讜专讜转 诪讜讗专讻讬诐) 讜诪注专讜转 讜砖讜讘 讗讬谞讜 讬讻讜诇 诇讛砖讬讘讛 诇讜 讻诪讜 砖讛讬转讛.


讜砖讜讘 诪拽砖讬诐: 讜讛讗 [讜讛专讬] 专' 诪讗讬专 讗讬驻讻讗 砖诪注讬谞谉 诇讬讛 [讛讬驻讱 讚讘专讬诐 讗诇讛 砖诪注谞讜 讗讜转讜 讗讜诪专], 讚转谞谉 [砖讻谉 砖谞讬谞讜 讘诪砖谞讛]: 讙讝诇 讘讛诪讛 讜讘讬谞转讬讬诐 讛讝拽讬谞讛, 注讘讚讬诐 讜讛讝拽讬谞讜 鈥� 讛专讬 讝讛 诪砖诇诐 讻砖注转 讛讙讝讬诇讛, 讜讗讬诇讜 专' 诪讗讬专 讗讜诪专: 讘注讘讚讬诐 讗讜诪专 诇讜 "讛专讬 砖诇讱 诇驻谞讬讱", 讜讗讬谞谞讜 诪转讞砖讘 讘诪讛 砖讛讝拽讬谞讜. 诪砖诪注, 砖诇砖讬讟转讜 讘注讘讚讬诐, 讗驻讬诇讜 讻砖讬专讚 注专讻诐 讗讬谞谞讜 爪专讬讱 诇讛砖诇讬诐 讗转 讛诪讞讬专!


 讜诪砖讬讘讬诐:  讛讗 诇讗 拽砖讬讗 [讝讛 讗讬谞谞讜 拽砖讛], 讻讬 讬砖 诇砖谞讜转 砖诐 讗转 讛讙专住讛 讻讚诪讞诇讬祝 [讻驻讬 砖讛讬讛 诪讞诇讬祝] 专讘讛 讘专 讗讘讜讛 讜转谞讬 [讜砖讜谞讛], 专' 诪讗讬专 讗讜诪专: 诪砖诇诐 讻砖注转 讛讙讝讬诇讛, 讜讞讻诪讬诐 讗讜诪专讬诐: 讗讜诪专 诇讜 讘注讘讚讬诐 "讛专讬 砖诇讱 诇驻谞讬讱".


讗诇讗 讬砖 诇讛拽砖讜转 注诇 讚讘专讬 专讘 砖砖转 讘讗讜驻谉 讗讞专: 诪诪讗讬 [诪诪讛] 诪住讬拽 讗转讛 讚住讘专 [砖住讘讜专] 专' 诪讗讬专 讻讬 诪拽砖讬谞谉 [诪拽讬砖讬诐 讗谞讜, 诪砖讜讜讬诐] 讚讬谉 拽专拽注 诇讚讬谉 注讘讚; 诪讛 注讘讚 谞砖讘注讬谉 鈥� 讗祝 拽专拽注 谞砖讘注讬谉? 讚诇诪讗 [砖诪讗] 注诇 注讘讚 讛讜讗 砖谞砖讘注讬谉, 讗讘诇 注诇 拽专拽注 诇讗 谞砖讘注讬诐 鈥� 讗讬谉 谞砖讘注讬诐!


 讜诪砖讬讘讬诐:  诇讗 住诇拽讗 讚注转讱 [讬讻讜诇 诇注诇讜转 注诇 讚注转讱] 诇讜诪专 讻讱, 讚转谞讬讗 [砖讻谉 砖谞讬谞讜 讘讘专讬讬转讗]: 讛诪讞诇讬祝 驻专讛 讘讞诪讜专 讜讬诇讚讛, 讜讻谉 讛诪讜讻专 砖驻讞转讜 讜讬诇讚讛,


讝讛, 讗讞讚 诪讛诐, 讗讜诪专: 讘专砖讜转讬 讬诇讚讛, 讜讝讛 讛爪讚 讛砖谞讬 砖讜转拽 鈥� 讝讻讛 讛讟讜注谉.


讝讛 讗讜诪专: "讗讬谞讬 讬讜讚注", 讜讝讛 讗讜诪专: "讗讬谞讬 讬讜讚注" 鈥� 讬讞诇讜拽讜.


讝讛 讗讜诪专: "讘专砖讜转讬", 讜讝讛 讗讜诪专: "讘专砖讜转讬" 鈥� 讬砖讘注 讛诪讜讻专 砖讘专砖讜转讜 讬诇讚讛, 诇驻讬 砖讻诇 讛谞砖讘注讬谉 砖讘转讜专讛 谞砖讘注讬谉 讜诇讗 诪砖诇诪讬谉, 讗诇讜 讚讘专讬 专' 诪讗讬专, 讜诇讻谉 讘诪拽专讛 砖诇 住驻拽 讻讝讛 讞讜讘转 讛砖讘讜注讛 讛讬讗 转诪讬讚 注诇 讛谞转讘注. 讜讞讻诪讬诐 讗讜诪专讬诐: 讗讬谉 谞砖讘注讬谉 诇讗 注诇 讛注讘讚讬诐 讜诇讗 注诇 讛拽专拽注讜转.


讜讻讬讜谉 砖讞讻诪讬诐 讗讜诪专讬诐 讻讱, 诇讗讜 [讛讗诐 诇讗] 谞诇诪讚 诪讻诇诇 讛讚讘专讬诐 砖专' 诪讗讬专 住讘专 [住讘讜专] 砖谞砖讘注讬谉 注诇 砖谞讬讛诐!


 讜讚讜讞讬诐:  诪诪讗讬 [诪诪讛] 诪讜讻讬讞 讗转讛 讝讗转? 讚诇诪讗 [砖诪讗] 讘住讙谞讜谉 砖诇 "讻砖诐" 拽讗诪专讜 诇讬讛 [讗诪专讜 诇讜], 讻诇讜诪专, 讻讬 讛讬讻讬 讚讗讜讚讬转 诇谉 [讻驻讬 砖讛讜讚讬转 诇谞讜] 讘拽专拽注讜转 砖讗讬谉 谞砖讘注讬诐 鈥� 讗讜讚讬 诇谉 谞诪讬 [讛讜讚讛 诇谞讜 讙诐 讻谉] 讘注讘讚讬诐, 讜诪诪讬诇讗 转转讘讟诇 讛讛诇讻讛 砖拽讘注讛.


 讜诪讜住讬驻讬诐:  转讚注 砖讻谉 讛讜讗, 讚转谞谉 [砖讻谉 砖谞讬谞讜 讘诪砖谞讛], 专' 诪讗讬专 讗讜诪专: 讬砖 讚讘专讬诐 砖讛谉 讻拽专拽注 诇注谞讬谉 讞讬讜讘 砖讘讜注讛 讜讗讬谞谉 讻拽专拽注 诪诪砖. 讜讗讬谉 讞讻诪讬诐 诪讜讚讬诐 诇讜. 讻讬爪讚? 鈥� 讻讙讜谉 砖讛诪讜讻专 讗讜诪专: 注砖专 讙驻谞讬诐 讟注讜谞讜转 注谞讘讬诐 诪住专转讬 诇讱, 讜讛诇讛 讛拽讜谞讛 讗讜诪专: 讗讬谞谉 讗诇讗 讞诪砖, 专' 诪讗讬专 诪讞讬讬讘 砖讘讜注讛 讘讻讙讜谉 讝讛, 砖讻讬讜谉 砖讛讙驻谞讬诐 讛讬讜 讟注讜谞讜转 注谞讘讬诐 谞诪爪讗 砖讚谞讬诐 讙诐 注诇 讞诇拽 诪住讜讬讬诐 砖讗讬谞谞讜 拽专拽注, 讜注诇讬讜 讗驻砖专 诇讬砖讘注. 讜讞讻诪讬诐 讗讜诪专讬诐: 讻诇 讛诪讞讜讘专 诇拽专拽注 鈥� 讛专讬 讛讜讗 讻拽专拽注.


讜讗诪专 专' 讬讜住讬 讘专 讞谞讬谞讗: 诇注谞讬谉 注谞讘讬诐 讛注讜诪讚讜转 诇讬讘爪专 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇]. 讚诪专 住讘专 [砖讞讻诐 讝讛, 专' 诪讗讬专 住讘讜专]: 讻讘爪讜专讜转 讚诪讬讬谉 [讛谉 谞讞砖讘讜转] 讜讬砖 注诇讬讛谉 讞讜讘转 砖讘讜注讛 讻讗讬诇讜 讛讬讜 转诇讜砖讜转, 讜诪专 住讘专 [讜讞讻诐 讝讛, 讞讻诪讬诐 住讘讜专]: 诇讗讜 [诇讗] 讻讘爪讜专讜转 讚诪讬讬谉 [讛谉 谞讞砖讘讜转]. 谞诪爪讗 讗讬驻讜讗 讻讬 专' 诪讗讬专 诪讜讚讛 砖讗讬谉 谞砖讘注讬诐 注诇 讛拽专拽注讜转. 讜讗诐 讻讱 驻讬专讜砖讜 砖诇 专讘 砖砖转 讗讬谉 诇讜 拽讬讜诐.


讗诇讗, 诇注讜诇诐 转驻专砖 讻讚讘专讬 专' 讛讜砖注讬讗, 讜讚拽砖讬讗 [讜诪讛 砖讛讬讛 拽砖讛] 诇讱 讜讻讬 讚讬谉 讝讜拽拽讬谉 讛讜爪专讱 诇诇诪讚谞讜? 讗祝 注诇 驻讬 讻谉 讗讬爪讟专讬讱 [爪专讬讱]; 砖讻谉 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专] 讻讬 讻住讜转 注讘讚 鈥� 讻注讘讚 讚诪讬 [讛讬讗 谞讞砖讘转], 讜讻谉 讻讬 注讜诪专讬 砖讚讛 鈥� 讻砖讚讛 讚诪讬 [讛诐 谞讞砖讘讬诐], 砖讛诐 讻讞诇拽 诪讚讘专 砖讗讬谉 注诇讬讜 讞讜讘转 砖讘讜注讛, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讗讬谉 讛讚讘专 讻谉, 讜讻讬 讝讜 讟注谞讛 诇注爪诪讛 砖讞讬讬讘讬诐 注诇讬讛 砖讘讜注讛.


讗 砖谞讬谞讜 讘讘专讬讬转讗 : 讝讛 讗讜诪专: "讗讬谞讬 讬讜讚注", 讜讝讛 讗讜诪专: "讗讬谞讬 讬讜讚注" 鈥� 讬讞诇讜拽讜. 讜诪注讬专讬诐 : 讛讗 诪谞讬 [讝讜 讻砖讬讟转 诪讬 讛讬讗] 鈥� 讻砖讬讟转 住讜诪讻讜住 讛讬讗 砖讗诪专: 讻诇 诪诪讜谉 讛诪讜讟诇 讘住驻拽 鈥� 讞讜诇拽讬谉 讛讟讜注谞讬诐 注诇讬讜,


讜讗讜诇诐, 讗讬诪讗 住讬驻讗 [讗诪讜专 讗转 住讜驻讛] 砖诇 讛讘专讬讬转讗: 讝讛 讗讜诪专 "讘专砖讜转讬" 讜讝讛 讗讜诪专 "讘专砖讜转讬" 鈥� 讬砖讘注 讛诪讜讻专 砖讘专砖讜转讜 讬诇讚讛, 讜诇讚注转 专讘讛 讘专 专讘 讛讜谞讗 砖讗诪专 讗讬谉 [讻谉] 讗诪专 住讜诪讻讜住 砖讬讞诇讜拽讜 讗驻讬诇讜 讘讟注谞转 讘专讬 讜讘专讬, 讗诪讗讬 [诪讚讜注] 讬砖讘注 讛诪讜讻专? 讛诇讗 "讬讞诇讜拽讜" 诪讬讘注讬讗 [爪专讬讱 讛讬讛 诇讜诪专]!


讜诪砖讬讘讬诐: 诪讜讚讛 住讜诪讻讜住 讛讬讻讗 讚讗讬讻讗 [讘诪拽讜诐 砖讬砖] 砖讘讜注讛 讚讗讜专讬讬转讗 [诪谉 讛转讜专讛], 讜讻讗谉 讬砖 诇驻专砖 砖拽讟注讛 诇讬讚讛 砖诇 讛砖驻讞讛 讻砖讬讟转 专讘讗, 讜讻讬讜谉 砖爪专讬讱 诇讛讜住讬祝 讜诇砖诇诐, 讜讗讬谞讜 讬讻讜诇 诇讛住转驻拽 讘讛讞讝专转 讛砖驻讞讛 讘诇讘讚, 讗讬谉 讻讗谉 诪砖讜诐 "讛讬诇讱", 讜讞诇讛 注诇讬讜 讞讜讘转 砖讘讜注讛, 讗驻讬诇讜 诇讚注转 住讜诪讻讜住.


讘 诪砖谞讛 讛诪讜讻专 讝讬转讬讜 诇注爪讬诐 鈥� 砖讛讝拽讬谞讜 注爪讬 讛讝讬转 讜讗讬谉 谞讜转谞讬谉 注讜讚 驻讬专讜转, 讜诪讻专 讗讜转诐 诇讗讚诐 砖讬拽爪爪诐 讜讬砖转诪砖 讘注爪讬诐, 讜讘讬谞转讬讬诐 注砖讜 讛讝讬转讬诐 驻讬专讜转 注讚 砖拽爪爪诐, 讗诐 注砖讜 讝讬转讬诐 讙专讜注讬诐 讛谞讜转谞讬诐 驻讞讜转 诪专讘讬注讬转 砖诪谉 诇住讗讛 砖诇 讝讬转讬诐 鈥� 讛专讬 讗诇讜 砖诇 讘注诇 讛讝讬转讬诐, 讛讗讬砖 砖拽谞讛 讗转 讛注爪讬诐.


 讗诐 注砖讜 专讘讬注讬转 诇住讗讛, 讝讛 讛拽讜谞讛 讗讜诪专: 讝讬转讬 讙讚诇讜 讗转 讛讝讬转讬诐 讛诇诇讜, 讜讝讛, 讘注诇 讛拽专拽注 讗讜诪专: 讗专爪讬, 讛拽专拽注 砖诇讬 讙讚诇讛 讗讜转诐, 讜砖诇讬 讛诐 鈥� 讬讞诇讜拽讜.


讜讚讬谉 讗讞专: 砖讟祝 谞讛专 讗转 注爪讬 讝讬转讬讜 讜谞转谞诐 诇转讜讱 砖讚讛 讞讘讬专讜 讜砖诐 谞拽诇讟讜 讛讝讬转讬诐 讜注砖讜 驻讬专讜转, 讝讛 讛拽讜谞讛 讗讜诪专: "讝讬转讬 讙讚诇讜", 讜讝讛, 讘注诇 讛拽专拽注 讗讜诪专: "讗专爪讬 讙讚诇讛" 鈥� 讬讞诇讜拽讜. 


讘 讙诪专讗 讜砖讜讗诇讬诐: 讛讬讻讬 讚诪讬 [讻讬爪讚 讛讬讛 讘讚讬讜拽] 注谞讬谉 讝讛 讘诪讜讻专 讛讝讬转讬诐? 讗讬 [讗诐] 诪讚讜讘专 讘讗讜驻谉 砖讗诪专 诇讬讛 [诇讜] 讘注诇 讛讝讬转讬诐 诇拽讜谞讛: 拽讜抓 诇讗诇转专 [拽爪讜抓 讗讜转诐 诪讬讚] 鈥� 讗驻讬诇讜 讛谞讬讘讜 讛讝讬转讬诐 驻讞讜转 诪专讘讬注讬转 砖诪谉 鈥� 谞诪讬 [讙诐 讻谉] 砖讬讬讱 讛讻诇 诇讘注诇 讛拽专拽注, 砖讗诐 诇讗 谞讟诇 诪讬讚 讗转 讛讝讬转讬诐 讻诇 诪讛 砖讬专讜讜讬讞 讘讬谞转讬讬诐 讛讜讗 讘专砖讜转 讘注诇讬讛诐 讛专讗砖讜谞讬诐. 讗讬 [讗诐] 诪讚讜讘专 讘讗讜驻谉 砖讗诪专 诇讬讛 [诇讜]: 讻诇 讗讬诪转 讚讘注讬转 [讝诪谉 砖转专爪讛] 诇拽爪讜抓 鈥� 拽讜抓 [拽爪讜抓], 谞诪爪讗 砖讛谞讬讞 诇讜 讗转 讛讝讬转讬诐 讻驻讬 砖讛诐 鈥� 讗驻讬诇讜 讛谞讬讘讜 讛讝讬转讬诐 专讘讬注讬转 砖诪谉 谞诪讬 [讙诐 讻谉] 讛讜讗 砖讬讬讱 诇讘注诇 讛讝讬转讬诐!


讜诪砖讬讘讬诐: 诇讗 爪专讬讻讗 [谞爪专讻讛] 讗诇讗 诇讻讗砖专 讗诪专 诇讬讛 住转诪讗 [诇讜 住转诐] 讜诇讗 拽讘注 讝诪谉. 讜讘讻讙讜谉 讝讛 讗诐 注砖讜 驻讞讜转 诪专讘讬注讬转 鈥� 诇讗 拽驻讚讬 讗讬谞砖讬 [讗讬谉 讗谞砖讬诐 诪拽驻讬讚讬诐] 讜讘讜讜讚讗讬 诪讞诇 诇讜, 讜讗诐 注砖讜 专讘讬注讬转 鈥� 拽驻讚讬 讗讬谞砖讬 [诪拽驻讬讚讬诐 讗谞砖讬诐] 注诇 讻讱 讜讗讬谞诐 诪讜讜转专讬诐.


讗诪专 专' 砖诪注讜谉 讘谉 驻讝讬: 讜专讘讬注讬转 砖讗诪专讜 讘注谞讬谉 讝讛 鈥�/p>

